**PREŠOVSKÁ UNIVERZITA V PREŠOVE**

**NÁVRH**

**na udelenie ocenenia**

***doc. PhDr. Vasiľovi Jaburovi, CSc.***

**Navrhovateľ: *Dr. h. c.* *prof. PhDr. Peter Kónya, PhD.***

rektor Prešovskej univerzity v Prešove

**Názov ocenenia, ktoré sa navrhuje udeliť:**

*Zlatá medaila Prešovskej univerzity v Prešove*

Doc. PhDr. Vasiľ Jabur, CSc. sa narodil 28. 10. 1936 v Stakčíne, okr. Snina. V rokoch 1954 – 1958 študoval na Vysokej škole ruského jazyka a literatúry v Prahe (ruský jazyk – ukrajinský jazyk). V roku 1969 na Univerzite Komenského v Bratislave získal akademický titul PhDr. v odbore ruský jazyk. Na tej istej univerzite získal aj ďalšie dva tituly: v roku 1987 vedeckú hodnosť CSc. vo vednom odbore 73 – 05 – 9 Jazykoveda konkrétnych jazykových skupín – Ruský jazyk a v roku 1991 v tom istom odbore vedecko-pedagogický titul docent.

Po ukončení vysokoškolských štúdií v rokoch 1961 – 1964 pôsobil na Pedagogickom inštitúte v Košiciach, v rokoch 1964 – 1977 na Katedre ruského jazyka Pedagogickej fakulty v Prešove Univerzity P. J. Šafárika v Košiciach (odborný asistent), v rokoch 1977 – 1987 na Katedre jazykov UPJŠ v Košiciach (odborný asistent), v rokoch 1987 – 1993 na Katedre rusistiky a západnej ﬁlológie Pedagogickej fakulty UKF v Nitre, v rokoch 1992 – 1993 Fakulty humanitných vied Vysokej školy pedagogickej v Nitre (odborný asistent, docent).

Významnú zmenu v jeho profesionálnom zameraní priniesol rok 1989, po ktorom sa začína proces v poradí tretieho národného obrodenia karpatských Rusínov vrátane Rusínov v bývalom Československu, neskôr v samostatnej Slovenskej republike. Prvá a najreprezentatívnejšia rusínska organizácia na Slovensku v kontexte svojho národno-obrodzovacieho programu Rusínov ako jednu z hlavných úloh vytýčila kodifikáciu rusínskeho jazyka a jeho zavedenie do rozličných sfér kultúrno-spoločenského života Rusínov na Slovensku, najmä však do sféry školskej. V záujme splnenia vytýčených úloh v rokoch 1993 – 1994 Rusínska obroda získala štátnu podporu na činnosť Ústavu rusínskeho jazyka a kultúry, ktorý postupne sa mal stať súčasťou vtedajšej Univerzity Pavla Jozefa Šafárika v Prešove ako nové vedecko-pedagogické pracovisko, resp. katedra rusínskeho jazyka a kultúry. Z objektívnych príčin však tento ústav naďalej ostal jednou zo zložiek Rusínskej obrody v Prešove, pre ktorú vedenie organizácie iniciatívne hľadalo profesionálnych lingvistov a vedeckých pracovníkov. Doc. PhDr. Vasiľ Jabur, CSc. sa v roku 1994 stal v poradí druhým (po doc. PhDr. Jurajovi Paňkovi, CSc.) riaditeľom tohto ústavu, pod vedením ktorého sa zavŕšila príprava nevyhnutných príručiek pre formálne vyhlásenie kodifikácie rusínskeho jazyka na Slovensku – pravidiel pravopisu rusínskeho jazyka, ortografického slovníka, 5-jazyčného slovníka lingvistických termínov, učebníc pre základné školy a pod. Po ukončení štátnej podpory činnosti ústavu V. Jabur v rokoch 1995 – 1996 pôsobil ako didaktik pre rusínsky jazyk na detašovanom pracovisku Štátneho pedagogického ústavu v Prešove. Výsledkom jeho práce je príprava prvých dvoch významných koncepcií nevyhnutných pre zavedenie predmetu rusínsky jazyk a kultúra do školského systému Slovenskej republiky: *Koncepcia vzdelávania detí občanov Slovenskej republiky rusínskej národnosti* (1996), ktorá akceptovala základné princípy alternatívneho vzdelávania i spoločenskú požiadavku občanov SR rusínskej národnosti na vzdelanie v materinskom jazyku, a *Koncepcia vyučovania rusínskeho jazyka ako materinského na základných školách s vyučovaním rusínskeho jazyka* (1996)*,* ktorávytvorila základy pre vyučovanie materinského jazyka v slovenských školách.  Rozpracovaniu metodológie výučby rusínskeho jazyka docent Jabur sa venoval aj ako vedecký pracovník Ústavu pre výskum vzdelávania a kultúr národností UKF v Nitre rokoch 1997 – 1999.

Rok 1998 sa pre slovenskú rusinistiku stáva prelomovým. V tomto roku sa totiž na Slovensku rodí nová a veľmi významná etapa pre rozvoj vysokoškolskej rusinistiky, ktorá symbolicky ako keby bola spätá skoro s paralelným vznikom samostatnej Prešovskej univerzity v Prešove. Neodmysliteľnou súčasťou tejto etapy, ba dokonca jej protagonistom sa stal práve doc. PhDr. Vasiľ Jabur, CSc. Počínajúc týmto rokom rusinistika na Prešovskej univerzite získala významnú štátnu podporu zo špecifických výdavkov Ministerstva školstva SR, ktoré takouto formou rusinistiku dotuje až dodnes. Od septembra 1998 až do roku 2016 Doc. PhDr. Vasiľ Jabur, CSc. aktívne a neúnavne pracoval striedavo ako docent a výskumný pracovník na Oddelení rusínskeho jazyka a kultúry Ústavu národnostných štúdií a cudzích jazykov PU (1998 – 2006), neskôr Ústavu regionálnych a národnostných štúdií Prešovskej univerzity (2007 – 2008). Počas tohto obdobia pracoval nad metodológiou výučby rusínskeho jazyka na Prešovskej univerzite a prípravou Programu prehĺbeného štúdia rusínskeho jazyka pre študentov Učiteľstva pre 1. stupeň základných škôl Pedagogickej fakulty PU v Prešove, ktorý sa na PU realizoval v rokoch 2000 – 2006. Súčasne v tomto období – po zmene vysokoškolského zákona v roku 2002 – začal s kolegami z Oddelenia rusínskeho jazyka a kultúry Ústavu národnostných štúdií a cudzích jazykov PU pripravovať koncepciu historicky prvého v strednej Európe bakalárskeho študijného programu Rusínsky jazyk a literatúra (v kombinácii), pre ktorý PU získala akreditáciu v roku 2005. O dva roky neskôr spolupracoval nad prípravou aj historicky prvého magisterského ŠP Rusínsky jazyk a literatúra (v kombinácii), pre ktorý PU získala akreditáciu v roku 2009. V tomto období na základe rozhodnutia nového rektora PU prof. RNDr. Reného Matloviča, PhD. a po schválení Akademickým senátom PU, od 1. marca 2008 na PU vznikol samostatný Ústav rusínskeho jazyka a kultúry PU, ktorého neoddeliteľnou súčasťou sa stáva aj docent Vasiľ Jabur.

Vo svojej celoživotnej vedecko-pedagogickej činnosti sa doc. PhDr. Vasiľ Jabur, CSc. venoval problematike porovnávacej a funkčnej lingvistiky a od roku 1994 najmä rozpracovaniu normatívnych príručiek rusínskeho jazyka. Pod jeho vedením bola pripravená a uskutočnená kodiﬁkácia rusínskeho jazyka na Slovensku v roku 1995. Následne sa stal spoluautorom učebníc rusínskeho jazyka pre stredné školy a vysokoškolských učebníc morfológie a syntaxe rusínskeho jazyka, najmä však historicky prvej po roku 1989 **Gramatiky rusínskeho jazyka** (2015). Za svoju prácu v rozvoji rusinistiky v slovenskom a medzinárodnom kontexte bol ocenený dvomi najvyššími oceneniami v rusínskom kultúrno-spoločenskom živote: **Cenou sv. Cyrila a Metoda za rozvoj rusínskeho jazyka** (2007) a **Cenou Alexandra Duchnoviča za významný prínos pre rusínsky národ** (2015), ktoré udeľuje Karpatsko-rusínske výskumné centrum v USA a Medzinárodný kongres rusínskeho jazyka.